
Mødet med det 
ukendte 

Dokumentarfilmen The Visit - An Alien 
Encounter handler om en begivenhed, der aldrig har 
fundet sted - menneskets første møde med intelligent 
liv fra rummet. Hvad sker der, når vores selvforståelse 
som universets centrum udfordres? 

Af Kim Møller Hansen 

Med eksklusiv adgang til FN's kontor for „Anliggender vedrørende 
det ydre rum" og til militærstrateger og eksperter fra verdens 
førende rumforskningscentre udforsker filminstruktør Michael 
Madsen det første møde med en besøgende fra rummet. 

Konfrontationen mellem os og det „fremmede" rejser spørgsmål til 

både den besøgende og til os selv: Hvorfor er I her? Hvordan tænker I? Hvad ser I i mennesket, 
som vi ikke ser i os selv? Hvem er vi? Hvor sikre kan vi føle os? Hvad skal offentligheden have at 
vide? Hvad bliver mediernes rolle? Hvem skal være talsmænd for menneskeheden? Hvad 
planlægger den internationale elite af ledere og forskere at gøre, når der en dag lander et 
rumskib på jorden? 

Som tilskuer inviteres man ind i rollen som gæsten fra det ydre rum, der oplever vores planet for 
første gang og giver nogle af verdens bedste hjerner lov til at stille alle de 
nysgerrige spørgsmål. 

Instruktøren Michael Madsen siger om filmen: „Det er ikke svært at 
forudsige, at mødet med en fremmed', intelligent livsform ville være den 
mest betydningsfulde begivenhed i menneskets historie nogensinde. Men 
det egentlige mål med filmen er at gå et skridt videre og finde ud af, hvad 
et sådant møde egentlig ville betyde. „The Visit - An Alien Encounter" er 
derfor ikke tænkt som et „hvad nu hvis", men snarere et „hvad nu når". 

Filmen er generalprøven, nødplanen, som FN har udtrykt bekymring over 
ikke eksisterer. Set fra et mere jordligt perspektiv ved vi allerede, hvad der 
kan ske, når kulturer føler sig fremmede over for hinanden. Når vi taler om 
den første kontakt, tror jeg, at det eneste, der er sikkert, er, at det ligger 
uden for vores fatteevne. Udfordringen i filmen er derfor at gøre noget 
komplet ubegribeligt begribeligt. Derfor foregår den i den vestlige 
selvforståelses „ukendte land", fordi tilstedeværelsen af en fremmed 
udfordrer vores forståelse, men også udgør det ultimative tab af kontrol. Måske er det at ikke 
have kontrol det mest fremmedartede for det moderne menneske?" 

Ingen ved, hvordan en fremmed livsform vil opfatte livet på Jorden. Michael Madsens bud er 
landskaber og hverdagsscenarier gengivet i superslow. Det ser flot ud, men bliver lidt langt i 
spyttet efter min smag. Sigende for vores begrænsede fatteevne og fantasi er det også, at det 
„fremmede" forventes at kunne forstå vores sprog, ligesom der tales om et „rumskib" og en 
landing i jordisk forstand. Hermed er vi tilbage i science fiction-filmenes traditionelle forestillinger 
om aliens og deres besøg. Men hvad nu, hvis det „fremmede" ikke ligner noget, vi kan forstille 
os, slet ikke forstår vores kommunikation og evner at transmogriffe sig rundt i universet uden 
brug af skruer og møtrikker? 

The Visit - An Alien Encounter er et både interessant og seværdigt tankeeksperiment, der slutter 
med ordene: Det rumvæsen, som aldrig besøgte os, er rejst! 

(Still fra „The Visit - An Alien Encounter ") 


Medvirkende i The Visit - An Aiien Encounter 

Jacques Arnould, teolog, etisk rådgiver for Den franske rumorganisation, CNES 
Paul Beaver, oberst (pens.)/ specialiseret militær- og PR-rådgiver 

Dr. Sheryl Bishop, socialpsykolog, professor, University of Texas, medicinsk afdeling, Galveston 
Admiral of the Fleet the Lord Boyce, fhv. chef for forsvarsstaben 
Dr. Ernst Fasan, advokat, ekspert i rum-og metalov 

Niklas Hedman, chef for politisk/juridisk afdeling, UNOOSA, FN's kontor for anliggender vedr. 
det ydre rum 

Christopher McKay, astrobiolog, NASA Ames Forskningscenter 

Mazlan Othman, phd. i astrofysik, direktør for UNOOSA, FN's kontor for anliggender vedr. det 
ydre rum, 

John Rummel, formand for COSPAR, panelet for planetar beskyttelse 

Vickie Sheriff, fhv. talsmand for den britiske regering 

Janos Tisovszky, direktør for FN's Informationsservice, UNIS 

Doug Vakoch, direktør for interstellar meddelelseskomposition, SETI Instituttet 

Chris Welch, rumingeniør, professor, Det internationale rumuniversitet 

The Visit - An Alien Encounter 

Instruktør: Michael Madsen 

Producent: Magic Hour Films 

Land: Danmark, 2015 

Længde: 83 minutter 

Sprog: Engelsk med danske undertekster 

Originaltitel: The Visit 

Premiere: Den 2. september i DOXBIO-biografer over hele landet 

Se trailer 



(Still fra „The Visit - An Alien Encounter ") 








Sandheden er derude, 
men det er løgnene også 

Populærkulturen har, som det fremgår af SUFOI's udgivelse Project Saucer - 
Da ufomyten blev skabt, haft indflydelse på bl.a. ufomytens udvikling. Dette er 
også omdrejningspunktet i bogen The Paranormal and the Paranoid - 
ConspiratoriaI Science Fiction Television, som analyserer amerikanske science 
fiction tv-serier fra 1990'erne. 

Af Kim Møller Hansen 

I The Paranormal and the Paranoid - Conspiratorial Science Fiction Television udforsker Aa ron 
John Gulyas de temaer, der gennemsyrede og definerede science fiction-tv ved årtusindskiftet. 
Forfatteren sporer rødder til dette fænomen i tidligere generationer af serier, herunder The 
Invaders, Kolchak: The Night Stalker og Projekt U.F.O. og undersøger, hvordan ændringer i 
kulturlandskabet gav disse shows gennemslagskraft. 

Videografi 

Analysen i The Paranormal and the Paranoid - Conspiratorial Science Fiction Television bygger 
på udvalgte afsnit fra følgende tv-serier: 

. Dark Skies 
. In Search of... 

. The Invaders 
. The Lone Gunmen 

• Millennium 

. Nowhere Man 
. The Pretender 
. Project U.F.O. 

• Star Trek 

. Unsolved Mysteries 
. VR.5 

• War of the Worlds 
. Wild Palms 

. The X-Files 

Bogen må være guf for folk, som er vilde med science fiction-tv-serier og har set mange afsnit af 
fx The X-Files. Den rummer et væld af fakta og interessante sammenhænge. Blandt 
konklusionerne kan med relation til ufomyten nævnes: 

. Tv-serier som The X-Files og Dark Skies udviklede deres eget univers og mytologi inspireret 
af, men dog forskellig fra, ufomyten. 

• Det er svært at påvise præcist, hvilken direkte indflydelse The X-Files havde på ufomyten, 
overtro og konspirationstanker i midten af 1990'erne. 

. Nogle konspirationstilhængere ser The X-files og lignende serier som et led i de 
amerikanske myndigheders hemmeligholdelse af „sandheden". Seriernes formål skulle 
således være at lede „ufoforskerne" på vildspor. 

Mange konspirationstilhængere har mistet evnen til at skelne mellem fakta og fiktion. Afsnit 
af The X-Files er blevet opfattet som dokumentarfilm, ja selv en aprilsnar er blevet forstået som 
fakta og lever sig eget liv på nettet. Det gælder et afsnit af tv-serien In Search of... om 
„Alternative 3", der handler om, at en gruppe topvidenskabsmænd på tværs af landegrænser 
samarbejder og har fundet ud af, at Jorden pga. forurening og klimaforandringer vil „gå under" 
inden for de næste årtier, og at det i hemmelighed planlægges, hvordan selvsamme 
videnskabsmænd kan forlade Jorden, kolonisere og komme i sikkerhed på en anden planet. 
Historien om „Alternative 3" blev i sin tid præsenteret som en dokumentarfilm. Selv om 
rulleteksterne efterfølgende viste navnene på alle skuespillere og endda nævne datoen 1. april, 
mener konspirationstilhængere alligevel, at „der må være noget om snakken". I dette tilfælde er 
Alternative 3-historien blevet dyrket på nettet i 1990'erne af ufofantasten og 
højreekstremisten William Cooper (1943-2001). Spekulationerne om „Alternative 3" har dermed 
fået evigt liv. I andre tilfælde er nettets konspirationshistorier - som har inspireret forskellige 
instruktører til temaer i tv-serier - skabt af den fhv. flykaptajn John Lear , som for længe siden 
mistede jordforbindelsen. 







The Para normal and the Paranoid - Conspiratorial Science Fiction Television er endnu en 
væsentli g udgivelse fra Guly as 1 hånd og anbefales til alle, som vil forstå ufomytens udvikling, 

Aaron John Gulyas: „ The Paranomial 
and, the Paranoid, - Con so ira torial 

Science Fiction Television, ", 196 
sider, Rowman & Littlefield 
Publishers 2015. 

Aaron John Gulvas underviser i 
historie på Mott Community College i 
Michigan, USA, og har bl.a. skrevet 
bøgerne „ Extraterrestrials and, the 
American Zeitaeist: Alien Contact 

Tales Since the 1950s " (McFarland & 

Company 2013) og „ The Chaos 
Conundruni ~ Essays on UFOs, 

Ghosts & Other High Stranaeness in 

our Non-rational & Atemooral 

World " (Redstar Books 2013). 




Løst og facts 

Af Ole Henningsen 

Ildkugle over Jylland 


/ 

Meteor observation. Dato: 2015-08-18 Klokken: 00:35:18 Dansk 
sommertid, UTC+2 Stillbillede fra et videokamera i Aalborg, der 
fangede ildkuglen. 

Foto: Anton Norup Sørensen, Niels Bohr Institutet. 

En kraftig ildkugle blev observeret over Danmark 00:35 tirsdag morgen den 18. august 2015. 
Ildkuglen er formentlig brændt op i atmosfæren - men der kan ikke helt udelukkes meteoritfald i 
et område midt mellem Viborg og Randers. 

Flere øjenvidner har set en meget kraftig ildkugle over Danmark natten mellem mandag d. 17/8 
og tirsdag d. 18/8 2015. Ildkuglen blev også fanget af seks kameraer, der netop holder øje med 
nattehimlen for at registrere eventuelle meteoritfald. 

Muligt meteoritfald 

Analyser af de seks videoer viser, at ildkuglen bevægede sig næsten lodret nedad med en 
hastighed omkring 18 km/s. Den slukkede i over 30 kms højde, og specielt det sidste tyder på, 
at den er brændt totalt op i atmosfæren. Analysen viser, at der ikke er tale om et stjerneskud fra 
meteorsværmen Perseiderne, som der ellers har været mange af i dagene forud for den aktuelle 
observation. 



















Den kendte naturfotograf Jesper Grønne, Silkeborg, fik denne 
optagelse i kassen af ildkuglen. Gengivet med venlig tilladelse af 
Jesper Grønne, http://www.aroenne.eu/Groenne/Home.html 


Sidste gang, der blev fundet en meteorit i Danmark, var nær Maribo i januar 2009. Dette fund 
blev gjort af den tyske meteoritentusiast Thomas Grau på baggrund af beretninger om 
overlydsbrag. 

Har du fundet en meteorit? 

Selv om forskerne mener, at der i det aktuelle tilfælde ikke er nået materiale fra rummet ned på 
jordoverfladen, lyder opfordringen alligevel: 

Hvis du mener at have fundet en meteorit, må du meget gerne tage et billede af den og sende 
det via ezmail til lektor Henning Haack fra Statens Naturhistoriske Museum. Husk at skrive et 
telefonnummer i maiien, så museet kan kontakte dig. 

Hvis du så eller hørte ildkuglen, kan du hjælpe ved at indtaste din observation 

på www.ildkuqle.dk . 

Spændende videoer og analyse af ildkuglen og dens baneelementer findes 
her: http://www.stierneskud.info/fireball/event20 15-08-18-00-35-18/ 


Speciel lynoptagelse fra Nakskov 



Jan Pedersen, Nakskov, fotograferede det kraftige tordenvejr over Nakskov 
den 15. august 2015, men især ovenstående optagelse med indsat 
udsnitsforstørrelse foroven th. ser ret speciel ud. Den fortykkede ende, der 
kunne lede tanken hen på fænomenet „kuglelyn", skyldes måske blot, at 
man ser denne ende af lynet i længderetningen og derfor ser tykkere/mere 
koncentreret ud. 







Læs ufo-beretninger på 

www.ufo.dk 

Seneste indberetninger til SUFOI om ufo-oplevelser kan ses på www.ufo.dk under Observationer. 


Bliv medlem af SUFOI's 
Støttekreds i 2015 

- og vælg en bog 

Foreningen Skandinavisk UFO Information drives af frivillig og ulønnet arbejdskraft. Vores 
primære opgave er at give offentligheden seriøs information om ufomyten gennem ufo.dk og 
sekundært at registrere observationer af usædvanlige himmelfænomener. Du kan læse om 
SUFOI's formål og vision her . 

Du kan med et økonomisk bidrag på kr. 250 - og naturligvis gerne mere - gøre det muligt for os 
fortsat at drive ufo.dk og foretage undersøgelser af ufooplevelser. 

Vi håber, at rigtig mange vil fortsætte med at bakke op om vores arbejde ved at blive medlem af 
støttekredsen. 

Betaling kan foretages på girokonto 9 11 77 25 eller via netbank til konto 3113-9117725. Brug 
venligst kortkode 01 og anfør navn, adresse og bestillingsnummeret (fx B-075) på den ønskede, 
gratis titel. 

Som medlem af SUFOI's Støttekreds har du ingen forpligtelser over for foreningen. Støttebeløbet 
gælder for et år. 






